Panevėžys turės prašmatnius senelių namus
Autorės nuotrauka.
"Ekrano" bankrotas lėmė, kad Panevėžyje pagaliau bus baigti statyti senelių globos namai.
Panevėžio Šv.Juozapo senelių globos namai, kuriuos prieš keturiolika metų pradėjo statyti tuometis Panevėžio katedros klebonas Juozapas Antanavičius ir kurių statybai vis nesimatė galo, netrukus galės švęsti įkurtuves. Panevėžio savivaldybė, statybos pabaigai skyrusi 3,5 mln. litų, jau pasirinko ir šių namų statytojus. Teisė baigti praėjusiame amžiuje pradėtas statybas teko Panevėžio statybos trestui.
Klebono idėja
Panevėžys, skirtingai nuo daugelio kitų šalies miestų, ilgą laiką iš viso neturėjo senelių globos namų. Nebeišgalintys vieni gyventi senukai iš Panevėžio buvo siunčiami į po visą Lietuvą išsibarsčiusias globos įstaigas. Todėl dar 1994-aisiais šią opią problemą mėgino spręsti tuometis Panevėžio katedros klebonas J.Antanavičius bažnyčiai grąžintoje žemėje, esančioje šalia katedros, ryžęsis pastatyti didžiulius, modernius ir netgi prašmatnius senelių globos namus.
Šių namų statybą rėmė įvairūs užsienio fondai, pinigų skyrė mūsų šalies Vyriausybė, radosi privačių geradarių, tačiau surinktų pinigų statyboms baigti vis neužteko. Į savo sumanytą statinį pats J.Antanavičius teigia taip pat investavęs didžiules pinigų sumas, gautas už parduotą asmeninę meno kolekciją, įvairius antikvarinius daiktus ir nekilnojamąjį turtą. Už šias lėšas pastatytas didžiulis originalios architektūros trijų aukštų pastatas su mansarda, sudėti langai ir grindys, įrengtas liftas, koplyčia ir virtuvė. Tačiau nebaigti rengti senukų kambariai, nepadaryta pastato apdaila.
Bankroto pinigai
Ilgai neradęs, kas padėtų baigti senelių namų statybą, šiemet J.Antanavičius kreipėsi į Panevėžio apskrities viršininkę Gemą Umbrasienę. Jos paraginti, Panevėžio politikai biudžete rado trūkstamus 3,5 mln. litų, reikalingus statybos darbams. Pinigai senelių namams atiteko iš lėšų, kurias šalies Vyriausybė buvo skyrusi "Ekrano" bankroto sukeltoms socialinėms problemoms spręsti. Kadangi bedarbiais tapę "Ekrano" darbuotojai visų jiems skirtų lėšų nesunaudojo, jos buvo skirtos kitoms socialinėms reikmėms - t.y. senelių namų statybai užbaigti.
Beje, Panevėžio savivaldybė 3,5 mln. litų senelių namų statybai atidavė su sąlyga, kad juose bus apgyvendinami ne tik tie seneliai, kuriuos pagal jiems priimtinas sąlygas atsirinks bažnytinės struktūros ir kurie galės patys susimokėti už priežiūrą, bet ir tie, kuriuos šiuose namuose apgyvendins pati savivaldybė. Šiuo metu senelių globos namų, kaip atskiro vieneto, Panevėžyje vis dar nėra. Panevėžio slaugos ligoninėje įkurdintame Socialinės globos skyriuje globojama 30 senelių, kiekvieno jų išlaikymas kainuoja 1500 litų.